Արաբական Միացյալ Էմիրությունների մայրաքաղաքն էլ ոչ մի կերպ չէր տեղավորվում մեր պատկերացումներով "արեւելյան քաղաք" հասկացության մեջ։ Թերեւս բացի մզկիթներից, արաբական ազգային հագուստներ հագած տղամարդկանցից եւ չադրա կրող կանանցից, Աբու-Դաբին տիպիկ արեւմտյան քաղաքի էր նմանվում` երկնաքերներ, լայնահուն փողոցներ` ջիպերով ու "Մերսեդեսներով" լի, կանաչապատ եւ մաքուր մայթեր, հսկայական սուպերմարկետներ, բարեկեցիկ բնակչություն։ Եվ այդ ամենը ստեղծվել է ընդամենը վերջին 20-30 տարիներին։ Ինչպես Աբու-Դաբիի (որը թարգմանաբար կոչվում է եղջերուի հայր), այնպես էլ ԱՄԷ-ի մյուս բնակավայրերի տեղերում մինչ այդ ուղտերի քարավաններն էին անցնում եւ վրաններ էին խփված։ Երբ այստեղ ամերիկյան ընկերությունները հայտնաբերեցին նավթի հարուստ պաշարներ, երկրի տնտեսությունը բուռն վերելք ապրեց։